# 4.2. Reto 1: Inspiración

## Glosario

## Bosquexo

Definición:

  Debuxo rápido e sinxelo que serve para planificar unha idea antes de realizar o traballo final. Nel realízanse as formas e ideas principais antes de realizar os detalles.

Exemplo:

  Antes de empezar a facer o cadro fixen un bosquexo.

## Inspiración

Definición:

  É unha idea ou pensamento que axuda a crear algo novo.

Exemplo:

  Escribín o conto nun momento de moita inspiración.

# Exploramos o conto

Agora é o momento de volver ler ese conto tan especial que elixiches. Esta vez debes lelo buscando os detalles que desexas gardar para sempre. Durante a lectura é moi importante fixarse nos personaxes que máis che gusten, na escena que sexa máis divertida ou emocionante, no sentimento que che transmite cando o rematas de ler e nas cores, olores ou sons que imaxinas.

Unha vez que remates o conto deberás completar unha folla de exploración lectora. Esa ficha será como un diario de viaxe e servirache de axuda para crear o teu propio marcapáxinas.

Podes descargar a folla de exploración lectora en versión ODT e en versión PDF premendo na imaxe:

## Lectura facilitada

Agora toca volver ler o conto que escolliches.

Le aos poucos, fixándote nos detalles importantes.

Pensa nos personaxes que máis che gustan.

Fíxate na parte máis divertida ou emocionante.

Sente que che transmite o final da historia.

Imaxina as cores, os olores e os sons que aparecen.

Cando remates de ler, cubrirás unha ficha.

Esa ficha será como un diario da túa viaxe polo conto.

Axudarache despois a facer o teu marcapáxinas.

Descarga a folla de exploración lectora en versión para editar e en versión PDF premendo na imaxe:

## Audio

audio/mpeg

# Compartimos o noso conto

Despois de volver ler o conto e de completar a folla de exploración lectora, chegou o momento de compartir parte desa información coas demais persoas.

Ides facer unha posta en común. As persoas voluntarias van contar o seu conto nunha sola frase.

Escoitar as historias dos demais axúdanos a descubrir novos contos e tamén a ver o noso conto con outros ollos.

## Lectura facilitada

Despois de ler o conto e cubrir a ficha, é momento de compartir o que descubrimos.

Faremos unha posta en común.

As persoas voluntarias contarán o seu conto nunha frase.

Escoitar os demais axúdanos a coñecer novos contos.

Tamén nos axuda a ver o noso conto doutra maneira.

## Audio

audio/mpeg

# Paseo polo meu conto

É o momento de entrar dentro do conto. Ides imaxinar que camiñades polas paisaxes do conto, que escoitades os sons, que falades con algún personaxe...

Onde estás? Que ves? A quen atopas? Como te sentes?

Ao rematar de imaxinar debes cubrir a seguinte folla, que está dividida en catro partes. En cada unha das partes vas debuxar o seguinte:

1. Un lugar do conto.
2. Un personaxe co que che gustaría falar.
3. Un obxecto que aparece na historia e que che parece importante.
4. Un momento no que sentiras alegría, medo, sorpresa...

Podes descargar a ficha "Paseo polo meu conto" en versión para editar e en versión PDF premendo na imaxe:

Esta actividade, igual que as anteriores, serviuvos de inspiración para comezar a imaxinar como será o voso marcapáxinas especial, ese que vos lembrará sempre o conto que escollestes. Para rematar, pensa: "Se tiveses que gardar un só recordo deste conto, cal sería?" "Como poderías representalo no teu marcapáxinas?".

## Lectura facilitada

Imos entrar no conto coa imaxinación.

Pensa que camiñas polos lugares da historia.

Onde estás? Que ves? A quen atopas? Como te sentes?

Agora toca facer unha ficha con debuxos dividida en catro partes:

- Un lugar do conto.
- Un personaxe co que falarías.
- Un obxecto importante da historia.
- Un momento no que sentiras alegría, medo ou sorpresa.

Podes descargar a ficha "Paseo polo meu conto" en versión para editar e en versión PDF premendo na imaxe:

Esta actividade axudounos a pensar no noso marcapáxinas especial, que lembrará o conto que escollemos.

Se só puideses gardar un recordo deste conto, cal sería?

Como poderías debuxalo ou representalo no teu marcapáxinas?

## Audio

audio/mpeg

# Así imaxino o meu marcapáxinas

Xa fixeches un paseo moi especial polo teu conto e gardaches ideas, emocións e momentos que che gustaron moito. Agora chegou o momento de poñer en marcha a túa imaxinación e comezar a transformar todo iso nun marcapáxinas único.

É o momento de realizar un primeiro bosquexo libre: un debuxo inicial. Unha forma de comezar a darlle forma ás túas ideas. Pensa que cores queres usar, que elementos do conto desexas incluír, se terá palabras, símbolos ou personaxes...

Colle o teu lapis e deixa voar a túa imaxinación.

Fai o primeiro bosquexo libre do que podería ser o teu marcapáxinas.

## Lectura facilitada

Xa fixeches un paseo polo teu conto.

Gardaches ideas, emocións e momentos que che gustaron.

Agora chegou o momento de usar a túa imaxinación.

Comeza a transformar todo iso nun marcapáxinas único.

Fai un primeiro bosquexo libre.

Este será o teu debuxo inicial, para darlle forma ás ideas.

Pensa nas cores que vas usar.

Que elementos do conto quixeches incluír?

Vas poñer palabras, símbolos ou personaxes?

Colle o teu lapis e deixa voar a túa imaxinación.

Fai o primeiro bosquexo do teu marcapáxinas.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)